Vjačeslavs Dombrovskis

Vjačeslavs Dombrovskis (dzimis kā Vjačeslavs Goluščenko  Rīgā) ir Latvijas ekonomists, augstskolas pasniedzējs un politiķis, pārstāvējis partijas "Republika" (tās dibinātājs) un "Saskaņa", bet politisko karjeru sācis Reformu partijā. Šobrīd pievienojies partijai "Latvijas attīstībai". Bijis vairāku Saeimas sasaukumu deputāts, kā arī Latvijas ekonomikas ministrs un izglītības un zinātnes ministrs.

 Dzīvesgājums 
Dzimis 1977. gadā Rīgā krievu un ukraiņu izcelsmes ģimenē, no divu gadu vecuma viņu audzināja patēvs latvietis,Jūs jautājat, viņi atbild: kāpēc Vjačeslavs Dombrovskis CVK sarakstā nav norādījis tautību? tvnet.lv 2018. gada 20. augustā pārgājis patēva uzvārdā. Mācījās Rīgas 88. vidusskolā. 1997. gadā, pēc skolas beigšanas, naturalizācijas kārtībā ieguva Latvijas pilsonību.

Studēja Latvijas Universitātē, iegūstot bakalaura grādu ekonomikā un finansēs. Studiju laikā LU kļuvis par draugu ar žurnālistu un politiķi Nilu Ušakovu. Pēc tam V. Dombrovskis studēja Klārka Universitātē ASV (Clark University), iegūstot ekonomikas zinātņu doktora grādu. Strādāja Baltijas Starptautiskajā ekonomikas politikas studiju centrā kā pētnieks, bija Rīgas Ekonomikas augstskolas docents.Deputāta profils

 Politiskā darbība 
2011. gadā V. Dombrovski ievēlēja 11. Saeimā no Zatlera Reformu partijas saraksta Rīgas vēlēšanu apgabalā. Saeimā darbojās kā Tautsaimniecības, agrārās, vides un reģionālās politikas komisijas priekšsēdētājsSaeimas Budžeta komisiju vadīs Reirs, Tautsaimniecības — Vjačeslavs Dombrovskis (plkst.16:10) un vadīja Reformu partijas frakciju.

Priekšvēlēšanu laikā īslaicīgi, no 2011. gada 9. jūnija līdz 24. augustam, bija Sorosa fonda Latvijā valdes loceklis ar tiesībām pārstāvēt to kopā ar vismaz 5 citiem locekļiem.

2013. gada 2. maijā pēc Roberta Ķīļa demisijas V. Dombrovski apstiprināja par izglītības un zinātnes ministru Valda Dombrovska valdībā un jūnija sākumā uz amata pildīšanas laiku nolika Saeimas deputāta mandātu.

2014. gada janvārī kļuva par ekonomikas ministru Laimdotas Straujumas valdībā. 2014. gada martā tika ievēlēts par Reformu partijas valdes priekšsēdētāju.

2014. gadā kandidēja 12. Saeimas vēlēšanās no "Vienotības" saraksta, nebūdams šīs partijas biedrs, tomēr netika ievēlēts. Par 12. Saeimas deputātu V. Dombrovskis kļuva uz laiku, kamēr no tā paša saraksta ievēlētais Jānis Reirs pildīja ministra pienākumus. 2015. gada aprīlī V. Dombrovskis paziņoja par aiziešanu no aktīvās politikas un nolika Saeimas deputāta mandātu.

Tomēr 2018. gadā viņš iestājās politiskajā partijā "Saskaņa", un viens no partijas vadītājiem Nils Ušakovs paziņoja, ka ir gatavs izvirzīt V. Dombrovski kā partijas kandidātu valdības vadītāja amatam. 13. Saeimas vēlēšanās ievēlēts Saeimā no "Saskaņas" saraksta.

2020. gada septembrī izstājās no partijas "Saskaņa" valdes, pamatojot to ar vilšanos tās darbībā. 2020. gada 15. septembrī izslēgts no partijas "Saskaņa". 2021. gada augustā V. Dombrovskis bija starp partijas "Republika" dibinātājiem. 2022. gada februārī pameta paša dibināto partiju, paziņojot, ka neredz par iespējamu sadarboties ar brāļiem Sandi un Kasparu Ģirģeniem, kas pārņēmuši partijas vadību.

2022. gada maijā V. Dombrovskis pievienojās partiju apvienībai "Attīstībai/Par!", kļūstot par vienas no apvienību veidojošajām partijām — "Latvijas attīstībai" biedru.Vjačeslavs Dombrovskis, visticamāk, iestāsies "Latvijas attīstībai" jauns.lv 1. oktobrī notikušajās 14. Saeimas vēlēšanās kandidēja no apvienības "Attīstībai/Par!" saraksta, taču tas nepārvarēja 5% barjeru. Kandidēja 2024. gada Eiropas Parlamenta vēlēšanās kā trešais numurs partijas "Latvijas attīstībai" sarakstā, taču netika ievēlēts. Tāpat kandidēja arī 2025. gada Rīgas domes vēlēšanās ar otro numuru partijas sarakstā, taču "Latvijas attīstībai" neiekļuva Rīgas domē.

 Atsauces 

 Ārējās saites 

 CVK profils 
 11. Saeimas profils

Kategorija:1977. gadā dzimušie
Kategorija:Rīgā dzimušie
Kategorija:Reformu partijas politiķi
Kategorija:"Saskaņas" politiķi
Kategorija:"Republikas" politiķi
Kategorija:Latvijas ekonomikas ministri
Kategorija:Latvijas izglītības un zinātnes ministri
Kategorija:11. Saeimas deputāti
Kategorija:12. Saeimas deputāti
Kategorija:13. Saeimas deputāti
Kategorija:Latvijas ekonomisti
Kategorija:Latvijas Universitātes absolventi